प्रधानमंत्री ने सारे मंत्रियों को विभाग बांटे - प्रधानमंत्री ने सारे मंत्रियों को विभाग बांटे, Hindi News - Hindustan
प्रधानमंत्री ने सारे मंत्रियों को विभाग बांटे
Last updated: Fri, 29 May 2009 01:46 AM IST
अपनी दूसरी पारी में प्रधानमंत्री ने पिछली सरकार के कई महत्वपूर्ण मंत्रियों के महकमे बदल दिए। मानव संसाधन विकास मंत्रालय की जिम्मेदार कपिल सिब्बल को सौंपी गई है जो पिछली बार दिग्गज नेता अर्जुन सिंह के जिम्मेदारी थी। इस उलट फेर में पिछली पारी के विदेश राज्य मंत्री आनंद शर्मा को वाणिज्य एवं उद्योग मंत्रालय की अहम जिम्मेदारी दी गई है और श्रीमती अंबिका सोनी सूचना एवं प्रसारण मंत्री और श्री वीरप्पा मोइली विधि एवं न्याय मंत्री बनाए गए हैं। श्रीमती सोनी के पास पिछली बार पर्यटन एवं संस्कृति मंत्रालय था।
विश्व व्यापार संगठन की दोहा वार्ताओं में महत्वपूर्ण भूमिका निभाने वाले श्री कमलनाथ से वाणिज्य एवं उद्योग मंत्रालय लेकर उन्हें सड़क परिवहन एवं राजमार्ग मंत्रालय दिया गया है। श्री सुशील कुमार शिंदे के पास ऊर्जा, मुरली देवडा के पास पेट्रोलियम एवं प्राकृतिक गैस और जयपाल रेड्डी के पास शहरी विकास मंत्रालय बनाए रखा गया है। द्रमुक के कोटे से मंत्री बनाए गए श्री ए राजा के पास संचार एवं सूचना प्रौद्योगिकी मंत्रालय बरकरार रखा गया है जबकि श्री दयानिधि मारन को कपड़ा एवं श्री अझगिरी को रसायन एवं उर्वरक मंत्रालय दिया गया है।
पिछली बार आवास एवं शहरी विकास राज्य मंत्री रही कुमारी शैलजा को इस बार पदोन्नत करते हुए न केवल कैबिनेट मंत्री बनाया गया है बल्कि उन्हें आवास, शहरी गरीबी उन्मूलन और पर्यटन जैसे महत्वपूर्ण विभागों की जिम्मेदारी सौंपी गई है। दिल्ली में वर्ष 2010 में आयोजित होने वाले राष्ट्रमंडल खेलों की जिम्मेदारी एम एस गिल पर डालते हुए उन्हें कैबिनेट स्तर पर युवा मामले और खेल मंत्रालय दिया गया है।
जम्मू कश्मीर के पूर्व मुख्यमंत्री फारुक अब्दुल्ला को नव एवं अक्षय ऊर्जा,महाराष्ट्र के पूर्व मुख्यमंत्री विलासराव देशमुख को भारी उद्योग एवं सार्वजनिक उपक्रम और हिमाचल प्रदेश के पूर्व मुख्यमंत्री वीरभद्र सिंह को इस्पात मंत्रालय की जिम्मेदारी सौंपी गई है। जम्मू कश्मीर के पूर्व मुख्यमंत्री गुलाम नबी आजाद नए स्वास्थ्य एवं परिवार कल्याण मंत्री होंगे। मनमोहन सरकार में नए चेहरे के रुप में शामिल हुए सीपी जोशी को ग्रामीण विकास और पंचायती राज विभाग दिया गया है।
Web Title:प्रधानमंत्री ने सारे मंत्रियों को विभाग बांटे
प्रधानमंत्री और सोनिया ने किया नए टर्मिनल का उद्धाटन
2जी मामले पर प्रधानमंत्री आवास पर अहम बैठक
कनिष्ठ-मंत्रियों की प्रधानमंत्री से शिकायत, वरिष्ठ मंत्री नहीं देते काम
जाली नोट अर्थव्यवस्था के लिए खतरा: प्रधानमंत्री
प्रधानमंत्री की कश्मीर यात्रा पर श्रीनगर में पसरा रहा सन्नाटा